Kultur- og likestillingsminister Abid Raja møter idrettspresident Berit Kjøll i Kulturdepartementet mandag. Dette er et arkivbilde fra et møte i februar i år. Foto: Terje Bendiksby/ NTB scanpix Foto: Terje Bendiksby

Idrettspresidenten vil ikke sende utøvere til Tokyo-OL i sommer

Idrettspresident Berit Kjøll ber idrettsstyret om å beslutte at Norge ikke sender utøvere til Tokyo-OL dersom lekene ikke utsettes.

Oppdatert 23. mars

Det er klart etter et møte mellom idrettspresident Berit Kjøll og kulturminister Abid Raja (V) mandag, melder NTB.

– Min klare anbefaling til idrettsstyret er at det ikke sendes utøvere til OL dersom det ikke utsettes, sa hun etter møtet med Raja.

Hun skulle ønske seg at Den internasjonale olympiske komité (IOC) hadde tatt den beslutningen selv allerede, men oppfatter at de har lagt opp et «solid løp» for å ta en beslutning innen fire uker.

Raja var helt enig i Kjølls beslutning – og var klar på at denne beslutningen burde vært tatt fra høyere hold.

– Det vi ser nå, er at når IOC ikke klarer å fatte denne beslutningen selv, så kommer landene dem i forkjøpet. Dette er bare forsmaken på hvordan verden vil beslutte å utsette OL. Den avgjørelsen burde IOC fattet selv. Men vi som har observert IOC over tid, ser jo at de ikke går i takt med samtiden, sier Raja til VG.

Venstre-politikeren mener det er riktig å utsette OL av hensyn til helsesituasjonen til utøverne, antidopingarbeid (det er begrenset med dopingtesting for øyeblikket, journ. anm.), samt i solidaritet med land som er spesielt hardt rammet.

Raja omtaler møtet med Berit Kjøll som godt og konstruktivt. De to kommuniserer ifølge statsråden godt med hverandre.

– Jeg var tydelig på hva jeg som minister mener. Men dette er idrettens egen beslutning, ikke regjeringens. Jeg er naturligvis glad for at de valgte dette, og at dette brevet ble sendt.

– Det har vært mange medieoppslag de siste dagene, og det har ikke skjedd noen endring i situasjonen rundt coronasmitte. Har både dere og idretten vært presset her?

– De som kjenner meg, vet at det ikke er lett å presse meg. Jeg har vært tydelig her, sier Raja til VG.

Publisert: 23.03.20 kl. 15:08 Oppdatert: 23.03.20 kl. 16:09